बिलासपुर. मरीजों का इलाज किए बगैर उनके स्मार्ट कार्ड से ठगी के आरोपी कार्डियोलॉजिस्ट को हाईकोर्ट ने बेटी से मिलने के लिए लंदन जाने की अनुमति दी है। डॉक्टर के खिलाफ दो साल पहले विभिन्न धाराओं के तहत प्रकरण दर्ज किया गया था। फिलहाल मामला ट्रायल कोर्ट में विचाराधीन है।
दो साल पहले मरीजों का इलाज किए बगैर उनके स्मार्ट कार्ड से ठगी करने का मामला सामने आया था। इस दौरान कई डॉक्टरों के खिलाफ कार्रवाई की गई थी। इसमें रायपुर के राजा तालाब के पास बांठिया नर्सिंग होम के संचालक डाॅ. राजेंद्र बांठिया भी शामिल थे। सीनियर कॉर्डियोलॉजिस्ट डॉ.. बांठिया के खिलाफ आईपीसी की धारा 420, 467, 468, 471 व 120 बी के तहत प्रकरण दर्ज किया गया था। मामला फिलहाल रायपुर के ट्रायल कोर्ट में विचाराधीन है।
उन्होंने ट्रायल कोर्ट के समक्ष अावेदन प्रस्तुत कर लंदन में रह रही बेटी से मिलने जाने की अनुमति मांगी थी। 16 मई 2013 को ट्रायल कोर्ट ने उनके आवेदन काे यह कहते हुए खारिज कर दिया था कि सेशन कोर्ट ने उन्हें दी गई जमानत में विदेश यात्रा को लेकर कोई प्रतिबंध नहीं लगाया है। इसके बाद उन्होंने रायपुर के पासपोर्ट कार्यालय में आवेदन प्रस्तुत किया था, इसे यह कहते हुए खारिज कर दिया गया था कि आपराधिक प्रकरण में ट्रायल को सामना कर रहे व्यक्ति को पासपोर्ट एक्ट के तहत पासपोर्ट जारी करने का प्रतिबंध है। इसपर उन्होंने हाईकोर्ट में याचिका प्रस्तुत की थी। मामले की सुनवाई के बाद हाईकोर्ट ने 21 दिसंबर को आदेश दिए जाने की तारीख से डॉक्टर को 10 लाख रुपए की सुरक्षा निधि पर चार माह के लिए लंदन जाने की अनुमति दी है।
hin_Deva hin_Deva hin_Deva